
    Tom Strømnæss


    Åndenes makt


    Jakten på det uforklarlige

  


  
    Om forfatteren:


    Tom Strømnæss er prosjektleder i SBS Discovery og programleder i TVNorge. I mange år har han vært både en kjent stemme og et kjent ansikt for TVNorges seere i blant annet Jakten på den 6. Sans og Åndenes makt. Han har dessuten lagt stemmen sin på utallige dokumentarfilmerog serier, og ledet prosjekter som 71 grader nord, Nissene på låven og Heia Tufte.

  


  
    Om boken:


    Hva er forklaringen når det ikke finnes en forklaring? Med dette mystiske utgangspunktet utforsker Tom Strømnæss en mengde uforklarlige fenomen over det ganske land. Hva er det som egentlig foregår når gafler og kniver flyr veggimellom på Stortorvets Gjæstgiveri uten at noen er der, eller når datamaskinen på Statoil-stasjonen i Ålen demonteres innenfra uten at en levende sjel har vært i nærheten? Eller når et BRIO-leketog spinner avgårde uten batterier? Skyldes dette innbilning eller sansebedrag? Er alt bare fantasi og overtro, eller er det kanskje en del av en virkelighet som vi bare ikke har forstått med den kunnskapen som er tilgjengelig i dag?


    Mysteriene er mange og gripende i denne boken som tar deg med inn i en verden du ikke våget å tro eksisterte.


    Siden 2003 har Åndenes makt fascinert og engasjert over en halv million nordmenn. Her får du stifte nærmere kjennskap med flere av hendelsene og Strømnæss sine egne tanker rundt hva han har opplevd.

    Innledning


    «Hvor er alterduken?»


    «Unnskyld?»


    «Kan du fortelle meg hvor alterduken er?»


    «Nå tror jeg du har ringt feil.»


    «Men er ikke du han der Tom Strømøy da?»


    «Tom Strømnæss ja, og hvem sa du at du var?»


    Damen i telefonen presenterer seg igjen, og forteller at hun ringer fra en menighet i Vesterålen. Der har en gammel og verdifull alterduk blitt borte.


    «Det er du som driver med det der Åndenes hus, er det ikke?»


    «Jo, Åndenes makt, heter det vel egentlig …»


    «Ja, men da må du vel vite hvor alterduken har tatt veien?»


    «Nå tror jeg du kanskje misforstår litt …»


    «Men er ikke du synsk da?»


    Jeg forklarer at jeg bare er programleder, og ikke har noen slike evner i det hele tatt. Hadde damen blitt på telefonen, kunne jeg også fortalt at ikke er jeg spesielt intuitiv eller følsom, heller. Og at det nok er mer tilfeldigheter enn interesse som har gjort meg til «åndenes mann» i Norge. Ikke mange av mine nærmeste venner hadde turt å sette penger på at jeg skulle ende opp som leder for et program med tittelen Åndenes makt. Jeg har aldri vært religiøs. Jeg har aldri lett etter meningen med livet, eller vært opptatt av hva annet som kan finnes mellom himmel og jord enn det vi allerede kjenner til.


    Derfor er det litt paradoksalt at jeg har blitt innehaver av det som kanskje er norgesrekord i spøkelseshusvandring. Jeg velger å kalle dem spøkelseshus. Hvorfor vil du forstå etterhvert. 81 steder har det blitt, så langt. Hus, hytter, leiligheter, arbeidsplasser, gårder, kafeer, restauranter, hoteller og fritidsboliger. Ikke bare gamle bygg, rike på historie, men også helt nye. Felles for alle stedene, er at de som har tilhørighet til dem, har hatt opplevelser de ikke finner noen forklaring på, verken hvorfor eller hvordan.


    Åndenes makt har ført meg inn i et landskap jeg aldri hadde forventet skulle fascinere eller utfordre meg slik. Nærmest som en tilfeldighet ramlet vi i TVNorge over den danske serien Åndernes Magt. Den var faktisk ikke engang nevnt i salgsbrosjyren fra TV2 i Danmark da vi var på den halvårlige TV-messen i Cannes i 2002. Men vi ble bare trukket fram helt på tampen av det halvtimelange møtet vi hadde med kanalens salgsrepresentant, da hun skjønte at det hun hadde presentert som «midt i blinken for dere,» kanskje ikke var noen innertier likevel. Så hun stappet til slutt en VHS-kassett inn i spilleren på det knøttlille og varme møterommet, og sa at nå skulle vi se noe underlig. Og merkelig var det. Så rart at vi måtte spole tilbake flere ganger for å se om igjen. Se etter noe som kunne avsløre at hendelsen var arrangert. At det hele var iscenesatt og redigert – fiksjon, og ikke fakta, slik hun hevdet. Men de to mennene vi så sitte og holde hverandre i hendene reagerte så voldsomt og troverdig da et digert glassbord sprakk, at ingen skuespillere kunne gjort det bedre. Årsaken skulle visstnok være at en ånd ble drevet ut av leiligheten de satt i. En vårdag i 2002 ble avtalen om kjøp forseglet, og det ble begynnelsen på et eventyr jeg ikke kunne ane rekkevidden av.


    Åndenes makt var imidlertid ikke første program ut i denne sjangeren. I to sesonger i forkant hadde vi laget og sendt serien Fornemmelse for mord, også et opprinnelig dansk format. Den kontroversielle serien, der programleder Per Asle Rustad inviterte klarsynte til å finne nye spor som kunne hjelpe i etterforskningen av uløste drapssaker, gikk svært bra. Men Fornemmelse for mord ble ikke valgt fordi vi skulle kaste oss på alternativtrenden. Vi trengte derimot et program i krimsjangeren. TV3 hadde suksess med Etterlyst, og med Fornemmelse for mord, mente vi at vi kunne ta opp konkurransen i det segmentet. Vi så ganske raskt at de klarsyntes bidrag i serien var ganske oppsiktsvekkende, og førte til at serien fikk en langt bredere appell enn Etterlyst på TV3. Men det var ikke stoff til å holde liv i Fornemmelse for mord over en lengre periode. Vi trengte et nytt konsept der vi fortsatt kunne dra nytte av klarsynte.


    Men det var få slike formater i markedet. Riktignok hadde den paranormale bølgen for alvor begynt å røre på seg, men først og fremst i form av talkshow. Amerikanske Char Margolis ble kanskje den første mediumstjernen etter at hun som gjest i programmet Live with Regis i 2001 angivelig forutså graviditeten til skuespilleren Kelly Ripa. Fart på karrieren ble det først da hun begynte å «lese» folk på gaten. Året etter fikk hun sitt eget talkshow på nederlandske RTL4. Samtidig forsøkte britiske Colin Fry å få kontakt med «den andre siden» foran studiopublikumet i talkshowet Sixth Sense with Colin Fry på engelske Living TV.


    Men først ut i sjangeren med en hel programserie var den franske kanalen TF1 i 1992 med månedsmagasinet Mystères, der eiendommelige og ukjente fenomen ble rekonstruert og dramatisert, og etterfulgt av en paneldebatt i studio. Rett før millenniumsskiftet forsøkte flere kanaler å spå om framtiden ved hjelp av ulike medier. Tyske VOX var en av dem, og i 1999 lanserte de det daglige talkshowet Sterne lügen nicht, der astrologen Winfried Noè fortalte hva stjernene mente vi hadde i vente. Både når det gjaldt det store bildet, og publikum og gjester i studio. Det var ingenting av det som var på markedet som holdt samme standard som Fornemmelse for mord, syntes vi før vi oppdaget danske Åndernes Magt. Den første episoden ble sendt i Norge 5. januar 2003. Deretter fulgte 17 program til, fordelt over våren og høsten 2003 og våren 2004. Responsen var overveldende, tematikken og språkbarrieren tatt i betraktning.


    Dermed spurte vi oss selv: Spøker det i Danmark, så gjør det vel kanskje det her hjemme også? Vi hadde en sterk fornemmelse av at det gjorde det, og i samarbeid med produksjonsselskapet Nordisk Film bestemte vi oss for å lage fem egne program. I og med at jeg hadde presentert de danske historiene, var det naturlig at jeg også skulle guide seerne gjennom våre egne. Dessuten hadde vi de klarsynte fra Fornemmelse for Mord. Tre av de fire som medvirket der, ville gjerne være med i Åndenes makt: Lilli Bendriss, Lena Ranehag og Deborah Borgen som var med oss i to sesonger. Gro-Helen Tørum ble med fra sesong tre.


    I forbindelse med den danske serien inviterte vi seere med tilsvarende opplevelser til å ta kontakt. I løpet av sommeren fikk vi 38 henvendelser. Det var faktisk flere enn vi hadde turt å håpe på. Og nå mange år og sju sesonger senere er Åndenes makt blitt et fenomen. Det er blitt et nasjonalt fenomen som engasjerer. Vi blir kontaktet av mennesker fra hele landet som har opplevd spennende og skremmende ting. Noen steder har det skjedd mye, andre litt mindre.


    Svært forsiktig kan vi si at det ligger rundt femten hendelser av uforklarlig karakter forut for hvert av de 81 programmene vi har laget. Det betyr totalt 1215 uforklarlige hendelser. Riktignok er mange av disse opplevelsene fornemmelser av ubehag, kulde, uhygge, iakttakelse, lukt, lyder eller syner; noe man føler eller kjenner, og dermed lite målbare. Det er nærliggende å tenke at årsaken er like personlig som opplevelsen. Forklaringen kan like gjerne være sansebedrag eller innbilning som noe annet. Men mange av disse opplevelsene har også vært delt av flere, både i fellesskap og uavhengig av hverandre. Da blir det brått litt vanskeligere å insistere på at det som oppleves bare er noe man forestiller seg.


    Det er også litt annerledes når det gjelder fenomen av fysisk karakter, gjenstander eller installasjoner som påvirkes, flyttes, forsvinner eller endrer funksjonalitet. Når dette oppdages eller skjer i nærvær av flere enn én person, eller av flere personer uavhengig av hverandre, kan det være belegg for å hevde at hendelsen er konkret. Når det i tillegg ikke er mulig å finne noen årsak bak, står vi overfor et fysisk ukjent fenomen. La oss si, uten at jeg har gjort nøyaktig opptelling, at omtrent en tredjedel av de 1215 hendelsene er fysiske fenomen. Da utgjør de i overkant av 400 av det totale antallet. Hvorvidt alle sammen er uforklarlige ut fra kjent kunnskap, kan jeg ikke si sikkert. Men omstendighetene rundt disse forskjellige hendelsene, fagfolks vurdering av årsakssammenhengene, og påliteligheten til de medvirkende gjør at vi i de aller fleste tilfellene har kunnet utelukke fantasi, innbilning, konstruksjon, løgn, bedrag, trylleri eller juks som det bakenforliggende. Altså står vi igjen med rundt 400 uløste gåter. 400 mysterier, underverk eller mirakler.


    Jeg synes at det ikke går an å se bort fra dette høye antallet med reelle fysiske hendelser. Det har vekket min nysgjerrighet, og ført til at jeg mener opplevelsene må tas på alvor. Det har blitt vanskelig å avskrive dette som folketro, overtro eller eventyr. Fenomenene er kanskje heller ikke paranormale eller overnaturlige, men tvert imot en del av vår natur. Det er kanskje slik at de bare ikke er forstått ut ifra den kunnskapen som er tilgjengelig i dag.


    Hvorfor og hvordan en kaffekopp plutselig kan flytte på seg uten at noen er i nærheten, hvordan en lasagneform kan bli rengjort av seg selv, hvordan en batteridrevet lekebil kan kjøre uten batterier, hvordan innmaten i en PC kan løsne mens den står innelåst i et skap, hvordan en balje med fiskegarn kan flytte seg selv gjennom to stengte dører, hvordan det kan begynne å brenne i seks tomme lysholdere i en smijernsstake, hvordan en tobakkspakke kan lette og sveve tjue centimeter over bordplata – det vet vi lite om. Foreløpig. Hvorfor slike hendelser finner sted, hva de er et uttrykk for, har det så langt ikke vært mulig å måle seg fram til, eller analysere og forstå. Likevel skjer ikke ting uten grunn. Men når årsaken beviselig verken er lynnedslag, jordskjelv, krigshandlinger, overspenning, overledning, radiosendere, jordstråling, elektronikk-, mekanikk-, eller konstruksjonsfeil, hva er den da?


    Hva er forklaringen når det ikke finnes noen forklaring?


    Det finnes en teori blant de klarsynte. Den er kontroversiell, men har vist seg å være målbar. Er det vanskelig å akseptere at det umulige er mulig, slik flere av disse hendelsene tyder på, er det ikke lettere å godta denne teorien: At fenomenene kan knyttes til avdøde personer. Det mener i hvert fall de såkalte klarsynte som er med i Åndenes makt. Klarsynte er personer som har en ekstremt sterk intuisjon, som er høysensitive. De har tilsynelatende en indre radar som gjør dem i stand til å orientere seg i et landskap som er usynlig eller utilgjengelig for de fleste av oss. De kan registrere og tolke signaler eller «energier» som vårt vanlige sanseapparat ikke oppfatter. Når de ikke bare identifiserer disse energiene som åndelige eksistenser etter personer med beviselig tilknytning til stedet, men også nøytraliserer, eller balanserer energiene, slik at fenomenene opphører, er det mye som kan tyde på at det er hold i teorien. Det er i hvert fall den vi prøver ut i programmet.


    Ifølge Gro-Helen Tørum, en av våre klarsynte, er arbeidet deres best forklart slik: «Det er om vi klarer å pusle sammen alle bitene vi får på riktig måte, som er det avgjørende. Og når vi er på steder der historien ligger i mange lag bakover i tiden, skal det noe til å nøste i de rette trådene og samtidig holde både intellekt og fornuft på avstand. Med én gang vi begynner å resonnere, bærer det lett ut på viddene. Det vi forsøker å gjøre kan enklest illustreres med å kaste 5000 nesten identiske puslespillbrikker utover gulvet, å få dem til å danne et forståelig bilde i løpet av noen få timer.»


    Hva som faktisk skjer når de klarsynte besøker de stedene vi har valgt ut, er ikke godt å bli klok på. Men at det skjer noe, er det liten tvil om. Den sikreste målestokken på det er barn, dyr og temperatur. Flere kan fortelle at det har blitt varmere i huset etter vårt besøk. Atmosfæren har endret seg, lufta er friskere, det er lettere å puste, trykket er borte. Hunder, katter, hester eller kyr endrer tydelig adferd. Fra å være rastløse, oppfarende, agressive eller redde faller de plutselig til ro, forteller de fleste som har firbente i eller utenfor huset.


    Vi har besøkt mange småbarnsfamilier, der ett av problemene som regel er at barnas søvnrytme forstyrres. Ungene vekkes uten at det er noen forståelig grunn til det, eller nekter rett og slett å oppholde seg eller sove på rommene sine. De reagerer med all tydelighet på noe det er vanskelig å definere. Det blir heller ikke noe enklere når de ikke har språk ennå. Men felles for dem alle er at de aldri har hørt om Åndenes makt. De har ingen anelse eller noen som helst forståelse av hvem vi er, eller hva vi holder på med. De har ingen forventinger til noe som helst. De er, med noen få unntak, heller aldri til stede mens vi er der. Men som regel, og gjerne allerede samme kveld som balanseringen er foretatt av de klarsynte, endrer de tydelig adferd. Foreldrene forteller at de legger seg i senga uten protester, og får et helt annet søvnmønster. En familie vi besøkte på Siggerud erfarte akkurat dette. De tenkte at det kanskje kunne være tilfeldig, helt til toåringen helt uoppfordret, to dager etter at den klarsynte hadde sendt en tidligere eier av boligen opp i lyset som de selv omtaler handlingen som, sa: «Mannen borte!» Moren trodde det var en leke han savnet, og spurte om det. «Nei, den store mannen,» svarte gutten. «Hvor stor da?» ville moren vite, og illustrerte med hånden. «Så stor, eller så stor, eller stor som pappa?» «Stor som pappa,» svarte toåringen uten å nøle.


    Med begrep som spøkelser, ånder, lyssøyler, klarsynte, utdrivelse eller balansering og den andre siden er vi inne i et felt som både skremmer og provoserer. Derfor vil jeg si at det nok koster en del å stå fram i offentlighetens lys og påstå at du er plaget av uforklarlige fenomen (les: «spøkelser,» en betegnelse som lett vekker fordommer). Det er ikke alle som våger å stå med rak rygg og fortelle om slike opplevelser til en halv million nordmenn. Særlig ikke når svært mange fortsatt vil insistere på at dette ikke er saker for journalister eller klarsynte, men for helsevesenet. Så når enkelte gjør seg til talspersoner for det ubegripelige, er det som regel på vegne av flere.


    Dette har særlig vært tilfelle når vi har besøkt arbeidsplasser eller store familier: Noen få tar ansvaret for å fortelle om noe mange er plaget av. Og ser vi litt på Åndenes makt-statistikken igjen, er gjennomsnittlig antall medvirkende i hvert program tre voksne personer, hvilket vil si at 243 personer har stått fram. Dette er folk fra alle kanter av landet, med vidt forskjellig bakgrunn, med forskjellig utdannelse, jobb, inntekt og sosial status. Uansett hva deres utgangspunkt er, har de valgt å stole på oss. Ikke på at vi skal fjerne problemene – vi gir aldri garantier om at vårt besøk vil avhjelpe situasjonen – men på at vi vil forsøke å finne en årsak. Vi er ikke ute etter å rense hus som det ofte blir kalt, men for å se om det er mulig å forklare de uforklarlige hendelsene. Opphører fenomenene som følge av vårt besøk, er det en bonus.


    Å være programleder for Åndenes makt har konsekvenser. Blant annet har jeg blitt en ventil for folk som opplever fenomen de ikke forstår. Endelig kan de si det som det er, uten at ryggen snus til. Og det er svært mange som har erfaring med uforklarlige fenomen i dette landet. De som henvender seg til TVNorge og ber Åndenes makt gjøre noe med det, er bare toppen av isfjellet. De fleste velger nok å unngå kameraenes oppmerksomhet og kjøper seg heller «husrens» der sånt er til salgs. Og det er det nesten overalt.


    Det er liten tvil om at denne programserien har bidratt til å skape et marked for folk som påberoper seg de samme evnene som våre klarsynte. Og det er det helt sikkert mange av dem som har. Rensing av hus for uforklarlige aktiviteter har blitt en etterspurt tjeneste, som igjen er en indikasjon på at problemene har et stort omfang. Langt utover de titalls sakene vi belyser i løpet av en sesong. Det i seg selv tilsier at det er grunn til å ta dette alvorlig. Men det er vanskelig å orientere seg i dette landskapet, å vite hvem som har rett når stort sett alle forkynner sannheter det for en stor del er vanskelig å etterprøve. Metodene eller teknikkene som brukes for å «rense,» er mange og ulike. Noen tar i bruk hjelpemidler av forskjellig slag, alt fra røkelse eller salvie, til pendler eller vievann. Andre gjør jobben over telefon, eller kanskje ved å konstruere ulike symboler som plasseres på strategiske steder i huset. Hva som virker eller ikke gjør det, er ikke godt å vite. Livssyn eller religiøs overbevisning er nok også i stor grad bestemmende for hva som antas å ligge bak hendelsene, og det gjør det ikke noe mindre forvirrende. Demoner eller mørke makter, hevder noen, småfolk eller alver, kan andre mene. På Island har hensynet til småfolket vært viktig i forbindelse med byggeprosjekter. Motorveier er anlagt i svinger for ikke å forstyrre de som har tilhold i berget. Kirkerådet har utarbeidet en egen liturgi for velsignelse av hus og hjem og mener bønn og bibelsitater er verktøyet som skal til for å jage skrømtet på dør. På noen av stedene vi har besøkt har det allerede vært klarsynte inne i bildet, uten at det helt har innfridd. Konklusjonene de har trukket er motstridende, kildene til forstyrrelsene er beskrevet forskjellig. Men hva som er avgjørende for resultatet – evnen til å identifisere kilden historisk riktig eller til å nøytralisere den, skal jeg ikke si noe sikkert om.


    Fire uker etter at vi banket på døra for første gang, reiser vi tilbake til familiene. Har fenomenene opphørt, har det blitt stille? I de aller fleste tilfellene har det blitt bedre. Noen ganger har endringen skjedd gradvis, andre steder over natten. Men i noen få tilfeller fortsetter det på samme måte som før, eller til og med enda verre. Det kan ha vært stille en god stund, før ilden har blusset opp igjen. Fenomenene har kanskje endret karakter. De kan ha flyttet seg fra én del av huset til en annen, eller det kan nå være voldsomme lyder hvor det tidligere har vært gjenstander som flyttes eller forsvinner. Alt sammen på tross av at den klarsynte har lokalisert og identifisert en tenkelig kilde til forstyrrelsene, som gjerne også viser seg å stemme med historikken til plassen. Men hvorfor fenomenene av og til ikke opphører, har jeg ingen formening om. Like lite som jeg vet hvorfor de stilner.


    Men hvis stillheten og freden endelig har senket seg, kan vi gratulere vertskapet med nytt hus, og noen ganger med et nytt liv. Livskvaliteten er radikalt forbedret som følge av den klarsyntes besøk, hevder mange. Selv om det hele i utgangspunktet bare er et eksperiment, vil vi jo helst at det skal ende godt for alle parter. Ikke bare skal vi ha laget et program som mange har lyst til å se, men vi skal helst dra derfra med en følelse av at vi har gitt litt tilbake for at de har åpnet dørene og bydd på sine opplevelser og erfaringer. De skal dessuten kjenne seg igjen når programmet endelig kommer på TV. De skal kunne skru av etter rulleteksten med visshet om at historiene er blitt riktig gjengitt. Da kan de kanskje gå på jobb eller i butikken dagen etter og bli møtt med forståelse, i stedet for arroganse. Og de aller fleste erfarer nettopp det. Kommentarene som kommer, er gjerne sånne som: «Jeg ante ikke at det var så ille,» eller: «Det virket som det var helt reelt, jo.» Eller: «Jeg hadde heller ikke nølt med å invitere en klarsynt hjem, hadde jeg hatt det sånn.»


    Å lage Åndenes makt har blitt noe mer enn bare å skru sammen et TVprogram som skal gi de forventede resultater i regnskapet over seertall og målgrupper. Det gir mening å kunne bistå mennesker som har vanskeligheter, ikke minst å bidra til å kaste nytt lys over forhold som har vært omtalt så lenge vi mennesker har stått oppreist, men som kanskje ikke helt har blitt tatt på alvor. Hver episode av Åndenes makt er en gledelig og interessant opplevelse. Dette ønsker jeg å dele med deg i denne boka. I tillegg til å gi deg et innblikk i hvordan vi i redaksjonen arbeider og forholder oss til de forskjellige sakene, har jeg en ambisjon om å bidra til større respekt for de medvirkende, for de klarsyntes evner og egenskaper, og for å styrke troen på at de forskjellige hendelsene faktisk er reelle. Etter å ha lest denne boka, skal det være vanskelig å påstå at vi lyver eller jukser. I juni 2010 fikk jeg en inspirerende telefon. Jeg snakket lenge med personen som ringte, og da samtalen var ferdig, måtte jeg reise meg fra kontorstolen og gå en runde for å summe meg. Fram til da hadde jeg følt meg ganske alene som talsmann for uforklarlige hendelser, og for folk som var rammet av dem. Jeg hadde lagt mye ære og prestisje i å ta alle disse uvanlige opplevelsene på alvor, uten nødvendigvis å bli møtt med den samme respekten tilbake. Men det kunne nok ha noe å gjøre med at jeg ikke hadde noen annen autoritet på feltet enn min erfaring med Åndenes makt, et underholdningsprogram på TV, mer utskjelt enn anerkjent. Langt fra noen seriøs forskning.


    Selvtilliten fikk et løft da Kjell Flekkøy ringte. Han presenterte seg som professor emeritus i psykologi med nevropsykologi som spesialitet ved Universitetet i Oslo og Ullevål Universitetssykehus. Han fortalte at han var engasjert av Vågå kommune for å analysere omstendighetene rundt en rekke uforståelige hendelser i en barnehage i Lalm. De hadde oppstått nærmest fra den ene dagen til den andre i april 2010 og opphørte like plutselig snaue to måneder senere, etter at en klarsynt hadde «renset» lokalene. Men uavhengig av hva årsaken til hendelsene måtte være, ønsket kommunen og barnehagens ansatte å få en vurdering av realiteten i fenomenene og tilliten til observasjonene av dem. Var det hele kollektiv innbilning, suggesjon eller barnestreker? Flekkøy startet en omfattende gransking, der grunnlaget for undersøkelsen var nitti skriftlige rapporter om hendelser ansatte og foreldre ikke kunne finne noen årsak til. Mange av dem så komplekse og absurde at det overgikk det meste av det jeg hadde hørt om, selv om det dreide seg om samme typer hendelser som vi fokuserte på i programmene våre. Hans granskning av Lalm-fenomenene resulterte i en omfattende rapport, et unikt dokument i norsk sammenheng. Det er offentlig tilgjengelig på www.fjuken.no. (lokalavisa for Ottadalen)


    Kjell Flekkøy snakket med meg om de erfaringene vi hadde gjort, om observasjonene, omstendighetene rundt og fenomenenes natur. Endelig en anerkjennelse, tenkte jeg da jeg ruslet gjennom kontorlandskapet. En forsker hadde tatt kontakt og understreket betydningen av den dokumentasjonen vi hadde gjort for at slike fenomen skulle kunne bli tatt på alvor. Det vi i utgangspunktet anskaffet som et rent underholdningsformat, har vist seg å romme mye mer som vi selv ikke ble oppmerksomme på før det var gått noen sesonger. Og det er kanskje der hemmeligheten i suksessoppskriften ligger; det er vanskelig å være likegyldig til det vi ser. Åndenes makt utfordrer forståelsen av vår natur. Og Kjell Flekkøy satte ord på det til meg: «Dere fyller en viktig rolle utover det å fortelle gode historier på TV.»


    Vi er en sammensveiset gjeng som utgjør redaksjonen i Åndenes makt. Foruten meg som program- og prosjektleder og de klarsynte som deler sakene mellom seg, består redaksjonen og produksjonsteamet av et knippe mennesker med ulike oppgaver: Produsent, produksjonsleder, etterarbeidsredaktør, regissører, researcher, casting-ansvarlig, fotograf og lydtekniker. De bidrar alle til å gjøre Åndenes makt til det unike programmet det er. En av oppgavene til den som er casting-ansvarlig, er å sjekke hvor godt de som kontakter oss klarer å formidle sine opplevelser. Ikke alle takler å fortelle historien sin når de har et kamera rettet mot seg – særlig når historiene de vil dele innebærer nærkontakt med det som kalles spøkelser, en betegnelse de fleste av oss oppfatter som relativt problematisk. Vi må forsikre oss om at hendelsene ikke er et resutat av fantasi eller konstruksjon. Opplevelsene må også være delt av to eller flere voksne personer. Hvordan det ser ut hjemme hos folk, er også viktig. Et hjemmebesøk kan avsløre mye.


    Det å bli eksponert på TV, og samtidig bli brettet ut på forsiden av lokalavisa, og omtalt i lokalradioen, kan være en påkjenning. Det er enhver seers rett å mene sitt om det de ser på TV, og Åndenes makt er ett av programmene det er mange meninger om. Langt fra alle liker det de ser, men ser det likevel flere ganger, underlig nok. Det er vårt ansvar å vurdere hvorvidt noen kan tenkes å stå skadelidende igjen etter at de har vært med i Åndenes Makt, selv om de selv har bedt om å få være med.


    Etter at de 38 første søknadene landet i postkassen den første gangen vi etterlyste folk til å delta i programmet, har strømmen av henvendelser vært jevn i årenes løp. Det topper seg gjerne når programmene går på lufta, men det går nesten ikke en dag ellers i året uten at vi kontaktes av folk som forteller om merkelige opplevelser de sliter med å finne noen forklaring på.


    Regissørene utgjør en annen viktig del av redaksjonen. De er ansvarlige for selve utformingen av programmene. De velger hvilke fenomen og hendelser vi skal se nærmere på i hvert tilfelle; vi må alltid gjøre et utvalg fordi det aldri er plass til alt. Det er Jackie Cowlishaw som har lengst fartstid hos oss som regissør.


    Når man ser Åndenes makt får man inntrykk av at det er jeg som etterforsker de klarsyntes opplysninger. Det stemmer ikke. Til det har vi nemlig flinke, spesialiserte folk. I redaksjonen har vi en researcher som følger prosjektet fra opptaksstart til slutt, og som bruker all sin tid på å grave seg gjennom det som er tilgjengelig av pålitelig kildemateriale, som kan gi oss en avklaring på hvorvidt den klarsyntes opplysninger har rot i virkeligheten eller ikke. Det er en møysommelig og tidkrevende jobb. Det er sjeldent mer enn tre arbeidsuker til disposisjon per program, noe som i noen tilfeller ikke er tilstrekkelig. Opplysningene vi leter etter er heller ikke alltid tilgjengelige. Både kirkebøker og enkelte statlige arkiver har en sperrefrist på 60 år. Ofte også ennå lenger hvis det dreier seg om såkalte tabubelagte opplysninger – om personer som har vært tiltalt eller dømt for et straffbart forhold. Uansett må researcheren ofte virkelig lete etter nåla i høystakken, og vi klarer verken å bekrefte eller avkrefte opplysningene den klarsynte har kommet med. Andre ganger er det enklere. Særlig når den eller de vi søker har familietilknytning til de medvirkende.


    Noen av sakene i Åndenes makt har gjort større inntrykk på meg enn andre. Det skyldes at omfanget av hendelser har vært spesielt stort, intenst eller voldsomt, eller at jeg selv har vært vitne til noen av fenomenene. Historiene som har fått plass i denne boka, er valgt ut blant dem. En annen grunn er at det i noen av disse sakene har vært spesielt godt tilrettelagt for etterprøving av de klarsyntes opplysninger, ettersom informasjonen har vært av en form de ikke har kunnet gjette seg fram til i forkant eller etter at de kom til stedet.


    Noen av sakene du skal lese om, har du kanskje allerede sett på TV. Felles for de fleste av dem er at de inneholder flere historier og opplevelser enn vi fikk fortalt om i programmet. Jeg har valgt en form der jeg forsøker å fortelle litt om hvordan det er å leve i omgivelser man ikke helt har kontroll på. Jeg har valgt å dramatisere historiene ut ifra informasjon og samtaler jeg har hatt med de involverte i programmene. Dermed er ikke alt som sies direkte sitater fra opptakene, men en dramatisert gjenfortelling av hvordan de medvirkende har forholdt seg til de forskjellige situasjonene, basert på hvordan jeg har lært dem å kjenne og hva de har fortalt meg. Ingen er anonymisert, men noen er bare identifisert med fornavn.


    Min reise inn i dette uforklarlige universet har snart pågått i ti år. Gradvis har jeg forstått at det vi har pirket borti ikke bare er reelt, men også kan ha store konsekvenser. Det utfordrer den etablerte forståelsen av vår natur, det vi har både i og rundt oss. Jeg er ingen vitenskapsmann, det ligger ingen anerkjent forskning bak våre program og jeg har heller ingen svar. Men det vi har avdekket er mildt sagt oppsiktsvekkende, og jeg håper du vil la deg fascinere av historiene jeg deler med deg i denne boka.


    Men, jeg vet fremdeles ikke hvor det ble av alterduken.

